Így történt…. 

Egy kislány bement a szobájába és a szekrénykéje mélyéről előhúzott egy lekváros üveget. 
Kiöntötte a padlóra az üvegben lévő érméket és gondosan számolni kezdte. Háromszor is 
megszámolta, mert a végösszegnek nagyon pontosnak kellett lennie. Nem hibázhatott. 
Ezután óvatosan visszatöltötte a pénzérméket az üvegbe, rázárta a tetejét, és kisurrant a 
hátsó ajtón. 
 
A hat háztömbnyire lévő patikába ment, amelynek ajtaja fölött a nagy vörös indián törzsfőnök képe volt látható. Türelmesen várt a patikusra, hogy szentelne rá egy kis figyelmet, de a patikus éppen nagyon el volt foglalva. 
Tess - így hívták a kislányt - megcsoszogtatta a lábát a padlón. Semmi. Megköszörülte a torkát úgy, hogy a legkellemetlenebb hangot adja, amit csak lehet. Ez sem volt sikeres. Végül kivett egy érmét az üvegből és megkocogtatta a pult üvegét. Ez használt! 
 
- És te mit szeretnél? - kérdezte a patikus érezhetően bosszús hangon. - Éppen a testvéremmel beszélek, aki most jött Chicagóból, és már ezer éve nem láttam - tette hozzá a patikus, mint aki választ sem vár a kérdésére. 
 
- Én pedig az én testvéremről szeretnék beszélni veled - mondta Tess a patikuséhoz hasonlóan bosszús hangon. - Az öcsém nagyon beteg és  egy csodát szeretnék venni neki. 
 
- Tessék? - fordult hozzá a patikus. 
 
- A neve Andrew és valami csúnya dolog nő a fejében, és az apukám azt mondta, hogy csak egy csoda mentheti meg őt. Hát tessék mondani, mennyibe kerül egy csoda? 
 
- Kislányom, mi nem árulunk csodákat. Sajnos nem tudok neked segíteni - felelte a patikus, kissé megenyhült tónusban. 
 
- Figyelj, nekem van pénzem, meg tudom fizetni. Ha nem lenne elég, kipótolom. Csak mondd, meg mibe kerül. 
 
A patikus testvére, akivel eddig beszélgetett, jólöltözött férfi volt. Lehajolt a kislányhoz és megkérdezte: 
 
- Mondd csak, miféle csodára van az öcsikédnek szüksége? 
 
- Azt nem tudom - válaszolt Tess könnyes szemmel - csak azt tudom, hogy nagyon beteg és anyu azt mondta, hogy valami operációra volna szüksége. De apu nem tudja megfizetni, ezért szeretném odaadni az én pénzemet. 
 
- Mennyi pénzed van? - kérdezte a Chicago-i férfi. 
 
- Egy dollár és tizenegy cent - felelte Tess alig hallhatóan - Ez az összes, ami van, de tudok többet is szerezni, ha kell. 
 
- Nahát, milyen csodálatos véletlen! - mosolygott a férfi - Egy dollár és tizenegy cent - éppen az a pontos összeg, ami egy kisfiú csodájának az ára. 
Egyik kezébe tette a pénzt, a másikkal kézen fogta a kislányt:
 - Vezess engem haza hozzátok, szeretném látni az öcsédet és találkozni a szüleiddel. Lássuk, hátha van nálam egy olyan csoda, amit te szeretnél. 
 
A jólöltözött férfi Dr. Carlton Armstrong volt, sebészorvos, aki az idegsebészetre specializálódott. Ingyen elvégezte az operációt, és nem telt bele sok idő, amire Andrew ismét otthon volt, épen, egészségesen. Anya és apa boldogan beszéltek arról az esemény-láncolatról, ami idáig vezetett. 
 
- Ez a műtét egy igazi csoda volt - suttogta anya - vajon mennyibe került volna? 
 
Tess mosolygott. Ő pontosan tudta, mennyibe került a csoda: egy dollárba s tizenegy centbe; - no és egy gyermek töretlen hitébe. 
 
Egy csoda nem a természet törvényeitől függ, hanem magasabb törvények működésétől. 
 
Jézus mondja: „...Engedjétek hozzám jönni a kisgyermekeket, és ne akadályozzátok őket,  mert ilyeneké az Isten országa.’’ (Lk 18:16) 
 
Ha szomorú vagy, én fölszárítom a könnyeidet. 
Ha elfog a rémület, én eloszlatom a félelmeidet. 
Ha aggodalmaskodsz, én reményt nyújtok neked. 
Ha össze vagy zavarodva, én segítek, hogy megálld a helyed. 
És ha elveszettnek érzed magad, és nem tudod meglátni a fényt, 
Én leszek a te világítótornyod, mindig fényesen ragyogva. 
Erre adom a szavamat, amíg eljön a vég. 
Miért? - kérdezheted tőlem.  

 „Mert úgy szerette Isten a világot, hogy  egyszülött Fiát adta,  hogy aki hisz Őbenne, el ne vesszen, hanem örök élete legyen.” (Jn 3:16) 
 
Aláírás: ISTEN 
  
Hatalmas Isten, egyetlen kincsem, Most hálás szívvel eléd jövök. 
Reményem Benned, gyógyítsd meg szívem, Igéd számomra öröm. 
 
Kezem felemelem, Téged kereslek, Vágyódom Hozzád, szeretlek. 
Otthonom, tudom, ott van, vársz reám. Jó vagy hozzám, ó Atyám. 
  
 Te a Győztes oldalán állsz? 
   
Szerkesztette: Makai Rozália                    http://web.tvnetwork.hu/vaise